CELEX: 32010D0608(02)
Language: mt
Date: 2010-03-18 00:00:00
Title: Deċiżjoni Nru H5 tat- 18 ta' Marzu 2010 dwar il-kooperazzjoni fil-ġlieda kontra l-frodi u l-iżbalji fil-qafas tar-Regolament tal-Kunsill (KE) Nru 883/2004 u Regolament (KE) Nru 987/2009 tal-Parlament Ewropew u tal-Kunsill dwar il-koordinazzjoni tas-sistemi tas-sigurtà soċjali  (Test b’relevanza għaż-ŻEE )u għall-Ftehim KE/Żvizzera

8.6.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 149/5
            
         DEĊIŻJONI Nru H5
   tat-18 ta' Marzu 2010
   dwar il-kooperazzjoni fil-ġlieda kontra l-frodi u l-iżbalji fil-qafas tar-Regolament tal-Kunsill (KE) Nru 883/2004 u Regolament (KE) Nru 987/2009 tal-Parlament Ewropew u tal-Kunsill dwar il-koordinazzjoni tas-sistemi tas-sigurtà soċjali
   (Test b’rilevanza għaż-ŻEE u għall-Ftehim KE/Żvizzera)
   2010/C 149/05
   IL-KUMMISSJONI AMMINISTRATTIVA GĦALL-KOORDINAZZJONI TAS-SISTEMI TAS-SIGURTÀ SOĊJALI
   Wara li kkunsidrat l-Artikolu 72 (a) tar-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni ta’ sistemi tas-sigurtà soċjali (1), li skontu l-Kummissjoni Amministrattiva hija responsabbli li tittratta l-mistoqsijiet amministrattivi kollha jew il-mistoqsijiet kollha ta’ interpretazzjoni li jirriżultaw mid-dispożizzjonijiet tar-Regolament (KE) Nru 883/2004 u r-Regolament (KE) Nru 987/2009 tal-Parlament Ewropew u tal-Kunsill (2),
   Wara li kkunsidrat l-Artikolu 76 tar-Regolament (KE) Nru 883/2004,
   Wara li kkunsidrat l-Artikolu 2(2), 20, 52 u 87(3) tar-Regolament (KE) Nru 987/2009,
   Billi:
   
               (1)
            
            
               L-awtoritajiet kompetenti u l-istituzzjonijiet huma mitluba mill-Artikolu 76 tar-Regolament (KE) Nru 883/2004 biex jikkooperaw sabiex jassiguraw l-implimentazzjoni korretta tar-Regolament;
            
         
               (2)
            
            
               Il-miżuri li jikkumbattu l-frodi u l-iżbalji huma strettament marbuta mal-fergħat tas-sigurtà soċjali kif definiti bl-Artikolu 3(1) tar-Regolament (KE) Nru 883/2004 u li jiggarantixxu li l-kontribuzzjonijiet huma mħallsa lill-Istat Membru xieraq u li l-benefiċċji mhumiex mogħtija bla mistħoqq jew miksuba abbużivament;
            
         
               (3)
            
            
               L-azzjoni għall-ġlieda kontra l-frodi u l-iżbalji hi għalhekk parti mill-implimentazzjoni xierqa tar-Regolamenti (KE) Nru 883/2004 u (KE) Nru 987/2009;
            
         
               (4)
            
            
               Kooperazzjoni aktar mill-qrib u aktar effettiva bejn l-awtoritajiet u l-istituzzjonijiet kompetenti hija fattur ewlieni fit-teħid ta' azzjoni għall-ġlieda kontra l-frodi u l-iżbalji;
            
         
               (5)
            
            
               L-identifikazzjoni tal-persuni hija ta' importanza fundamentali għall-amministrazzjoni tar-Regolamenti, kemm f'termini tal-intraċċar tal-persuni fid-dejtabejż tal-istituzzjoni kif ukoll biex jiġi żgurat li l-persuni huma verament dawk li jiddikjaraw li huma;
            
         
               (6)
            
            
               L-Artikolu 3(3) tar-Regolament (KE) Nru 987/2009 jenfasizza li meta tinġabar, tiġi trasmessa jew tkun ipproċessata dejta personali skont il-leġislazzjoni tagħhom għall-finijiet tal-implimentazzjoni tar-Regolamenti, l-Istati Membri għandhom jiżguraw li l-persuni kkonċernati jkunu jistgħu jeżerċitaw b'mod sħiħ drittijiethom fir-rigward tal-protezzjoni tad-dejta personali, u dan skont id-dispożizzjonijiet Komunitarji dwar il-protezzjoni tal-individwi fir-rigward tal-ipproċessar tad-dejta personali u ċ-ċirkolazzjoni ħielsa tat-tali dejta;
            
         
               (7)
            
            
               L-Artikolu 5(3) tar-Regolament (KE) Nru 987/2009 jippermetti lill-istituzzjoni kompetenti biex, fejn ikun hemm dubju, titlob lill-istituzzjoni tal-post jew ta' residenza biex tivverifika l-informazzjoni provduta mill-persuna kkonċernata jew il-validità ta' dokument;
            
         
               (8)
            
            
               Il-kooperazzjoni effettiva fil-ġlieda kontra l-frodi u l-iżbalji tinvolvi li wieħed ikompli jibni fuq il-mekkaniżmi li jipprovdu informazzjoni dwar il-bidliet tal-leġislazzjoni applikabbli u fl-Artikoli 20 u 52 tar-Regolament (KE) Nru 987/2009.
               Filwaqt li taġixxi skont il-kundizzjonijiet stabbiliti fl-Artikolu 71(2) tar-Regolament (KE) Nru 883/2004,
            
         IDDEĊIDIET KIF ĠEJ:
   
      Kwistjonijiet Ġenerali
   
   
               1.
            
            
               L-awtoritajiet u l-istituzzjonijiet tal-Istati Membri għandhom, għall-finijiet tal-implimentazzjoni korretta tar-Regolament (KE) Nru 883/2004 u r-Regolament (KE) Nru 987/2009, jikkooperaw fir-rigward tal-ġlieda kontra l-frodi u l-iżbalji.
            
         
               2.
            
            
               Il-Kummissjoni Amministrattiva għandha, darba fis-sena, tiddiskuti l-kooperazzjoni dwar il-kwistjonijiet tal-frodi u l-iżbalji. Din id-diskussjoni tkun ibbażata fuq rappurtaġġ volontarju mill-Istati Membri dwar l-esperjenza tagħhom u l-progress f'dan il-qasam. Il-kontenut issuġġerit għal dawn ir-rapporti huwa elenkat fl-Anness 1.
            
         
               3.
            
            
               L-Istati Membri għandhom jinnominaw punt ta' kuntatt għall-frodi u l-iżbalji fejn jiġu rrappurtati riskji ta' frodi u abbuż, jew diffikultajiet sistematiċi li jikkawżaw dewmien u żbalji mill-awtoritajiet jew istituzzjonijiet kompetenti. Dan il-punt ta' kuntatt għandu jiġi inkluż fil-lista li għandha tkun ippubblikata mis-Segretarjat tal-Kummissjoni Amministrattiva.
            
         
      Żbalji
   
   
               4.
            
            
               Sabiex jiġu limitati r-riskji ta' żbalji, l-awtoritajiet u l-istituzzjonijiet kompetenti għandhom jieħdu passi biex jiżguraw li tinkiseb informazzjoni f'waqtha u korretta, b'mod partikolari meta tintuża s-sistema għall-Iskambju Elettroniku ta' Informazzjoni dwar is-Sigurtà Soċjali. Għal dan il-għan, l-awtoritajiet kompetenti u l-istituzzjonijiet għandhom:
               
                           (a)
                        
                        
                           jiżguraw li l-informazzjoni mibgħuta elettronikament permezz tad-Dokumenti Elettroniċi Standard lill-awtoritajiet jew l-istituzzjonijiet tal-Istati Membri l-oħra hija suġġetta għal proċess ta' kontroll tal-kwalità, speċjalment fir-rigward tal-identifikazzjoni tal-persuna kkonċernata u n-numru PIN; kif ukoll
                        
                     
                           (b)
                        
                        
                           jirrappurtaw lill-Kummissjoni Teknika u Amministrattiva tal-Kummissjoni kwalunkwe diffikultajiet sistematiċi, li jikkawżaw dewmien jew żbalji, fl-iskambju ta' informazzjoni għall-finijiet tar-Regolamenti.
                        
                     
         
      Rappurtar f'każ ta' mewt
   
   
               5.
            
            
               Fir-rigward tal-kooperazzjoni relatata mar-rappurtar f'każ ta' mewt:
               
                           (a)
                        
                        
                           l-Istati Membri għandhom jaqsmu permezz tal-Kummissjoni Amministrattiva kull prassi innovattiva li jkunu introduċew f'dan il-qasam, jew jirrappurtaw kull tfixkil fl-assigurazzjoni tal-kooperazzjoni fuq din il-kwistjoni;
                        
                     
                           (b)
                        
                        
                           l-Istati Membri għandhom jirrevedu l-prattiki tagħhom rigward il-ġlieda kontra n-nuqqas ta' rappurtar f'każ ta' mewt fil-każijiet transkonfinali sabiex ikun żgurat li safejn hu possibbli dawn il-prattiki jkunu konsistenti mal-aħjar prattika f'dan il-qasam. Lista tal-aħjar prattiki identifikati tinsab fl-Anness 2;
                        
                     
                           (c)
                        
                        
                           Talbiet għal informazzjoni mill-istituzzjonijiet jew l-awtoritajiet kompetenti dwar ir-rappurtar f'każ ta' mewt għandhom ikunu ttrattati malajr kemm jista' jkun mill-parti li tirċivihom.
                        
                     
         
      Talbiet għall-Informazzjoni
   
   
               6.
            
            
               Meta wieħed jieħu in konsiderazzjoni l-ħtieġa li jaġixxi skont id-dispożizzjonijiet Komunitarji dwar il-protezzjoni tal-individwi rigward l-ipproċessar tad-dejta personali u l-moviment liberu tat-tali dejta, l-awtoritajiet u l-istituzzjonijiet kompetenti għandhom jikkooperaw f’talbiet minn Stati Membri oħra għall-informazzjoni mmirata biex tittratta frodi u jiżguraw l-implimentazzjoni korretta tar-Regolamenti. Għandhom iwettqu evalwazzjoni bir-reqqa tal-pożizzjoni legali qabel ma kwalunkwe talba bħal din tiġi rrifjutata fuq raġunijiet ta' protezzjoni tad-dejta.
            
         
               7.
            
            
               Fejn talba għal informazzjoni bil-għan li jiġu indirizzati l-frodi u l-iżbalji jkollha x'taqsam mad-dejta rigward l-implimentazzjoni tar-Regolamenti tal-koordinazzjoni iżda ma tkunx qed tiġi pproċessata direttament minn istituzzjoni jew awtorità kompetenti, l-istituzzjoni jew l-awtorità kompetenti għandha tassisti lill-istituzzjoni jew l-awtorità rikjedenti sabiex tidentifika parti terza bħala sors xieraq ta' informazzjoni u toffri s-servizzi tagħha f'kull negozjati ma' dik il-parti terza.
            
         
      Klawsola ta’ Reviżjoni
   
   
               8.
            
            
               Din id-Deċiżjoni għandha tkun riveduta sa mhux aktar tard mill-aħħar tat-tieni (2) sena wara d-dħul fis-seħħ tagħha.
            
         
               9.
            
            
               Din id-Deċiżjoni għandha tkun ippubblikata f'Il-Ġurnal Uffiċjali tal-Unjoni Ewropea. Għandha tkun applikabbli mill-ewwel jum tat-tieni xahar wara l-pubblikazzjoni tagħha.
            
         
      
         
            Il-President tal-Kummissjoni Amministrattiva
         
         José Maria MARCO GARCÍA
      
   
   
      (1)  ĠU L 166, 30.4.2004, p. 1.
   
      (2)  ĠU L 284, 30.10.2009, p. 1.
   
      ANNESS 1
      
         Kwistjonijiet li għandhom jiġu koperti, inter alia, fir-Rapporti Annwali mill-Istati Membri dwar Frodi u Żbalji
      
      
                  1.
               
               
                  Passi meħuda matul is-sena fil-ġlieda kontra l-frodi u l-iżbalji fil-każijiet iddeterminati skont ir-Regolamenti;
               
            
                  2.
               
               
                  Problemi speċifiċi fl-implimentazzjoni tar-regoli ta' koordinazzjoni li jistgħu jwasslu għall-inqas riskji ta' frodi u żbalji;
               
            
                  3.
               
               
                  Ftehimiet u arranġamenti bilaterali ta' kooperazzjoni ma' Stati Membri oħra tal-UE għall-finijiet tal-ġlieda kontra l-frodi u l-iżbalji;
               
            
                  4.
               
               
                  Fil-qasam tal-benefiċċji in natura, il-passi meħuda biex jippromwovu l-konformità min-naħa tal-istituzzjonijiet u tas-servizzi tas-saħħa mar-regoli ta' koordinazzjoni u biex jipprovdu informazzjoni liċ-ċittadini.
               
            
   
      ANNESS 2
      
         L-Aħjar Prattiki fir-rigward tal-ġlieda kontra n-nuqqas ta' rappurtaġġ f'każ ta' mewt fil-każijiet transkonfinali
          (1)
      
      
                   
               
               
                  Twaqqif ta' sistema ta' notifika diretta tal-mewt mill-Istat ospitanti
               
            
                   
               
               
                  Tqabbil tad-dejta
               
            
                   
               
               
                  It-talba ta' verifika amministrattiva mill-Istat ospitanti
               
            
                   
               
               
                  Aċċess għar-rapporti tal-mewt bejn l-istituzzjonijiet tas-saħħa
               
            
                   
               
               
                  Ċertifikazzjoni tas-saħħa
               
            
                   
               
               
                  Il-preżenza fiżika diretta fl-Istat ospitanti
               
            
         (1)  Spjegazzjoni aktar iddettaljata ta' dawn l-aħjar prattiki tinsab fit-Taqsima 9.2 tar-Rapport tal-Grupp ta' Segwitu Ad Hoc tal-Kummissjoni Amministrattiva dwar il-Ġlieda kontra l-Frodi u Żbalji tas-16 ta' Novembru 2009, ippubblikat bħala Nota CASSTM 560/09.